Nobø

Nobø er et norsk varemerke og en tidligere produksjonsbedrift. Bedriften ble etablert i 1918, og fusjonert inn i irske Glen Dimplex Group i 2007.


== Historikk ==


=== Fra A/S Norsk Bøttefabrikk til Nobø Fabrikker A/S ===
Nobø ble startet som A/S Norsk Bøttefabrik i Koefoedgeilan 7C og 9B i Ila i Trondhjem den 10. april 1918. Den første direksjonen bestod av fabrikkeier Arne Moxnes, kjøpmann Fridtjof Walseth, ingeniør Sigurd Smith-Olsen og agent Morten Lieskar. Fra 1919 var Leif Arnesen bedriftens første disponent. Fabrikken startet med bøtteproduksjon og slet tungt i mange år, men produksjonen økte gradvis med en rekke nye jern- og blikkvarer som bøtter, baljer, vaskekjeler, koks- og kullbokser, feiebrett, vannøser, hagesprøyter, latrinespann, renovasjonsbeholdere og stumtjenere, arkivskap, skrivebord og elektriske ovner. I 1927 startet man produksjonen av radiatorer, og i 1928 kjøpte man selskapet A/S Trondhjems Blikemballagefabrik med tilhørende tomt i Østmarkveien 6 på Lade.
I 1938 døde direktør Arnesen, og Ingemann Torp var deretter administrerende direktør frem til sønnen Kåre I. Torp overtok i 1962. Navnet ble endret til NOBØ Fabrikker A/S i 1940. «NOBØ» ble etterhvert skrevet som «Nobø», som forøvrig var fabrikkens navn i dagligtalen ved siden av det folkelige økenavnet «Bøtta». Fabrikken ble totalskadet under et brann pinseaften den 4. juni 1949, og nye lokaler med 11 500 kvadratmeter gulvflate ble innviet den 1. juli 1951. Man introduserte nye produkter som eksosanlegg, kjøleradiatorer for transformatorer, rakettcontainere og aluminiumspostkasser. I 1960-årene gikk man over til å satse mer målrettet på produksjon av varmeovner og lignende.
Virksomheten ble i 1972 utvidet til å også omfatte en fabrikk på Stjørdalshalsen, og man gikk over til kun å produsere produkter og tilbehør til elektrisk oppvarming.


=== Fra Nobø Fabrikker til Nobø Electro ===
Nobø Fabrikker AS gikk konkurs i 1992, men fabrikken på Stjørdalshalsen ble videreført som Nobø Electro AS.


=== Fra Nobø Electro til Glen Dimplex Group ===
Den 1. januar 2003 ble selskapet kjøpt av det irske industrikonsernet Glen Dimplex Group, og den 1. april 2007 ble Nobø Electro AS og Siemens Electrical Heating AS fusjonert i Glen Dimplex Nordic AS, et heleid norsk datterselskap av Glen Dimplex Group. Nobø inngår her som ett av flere merkenavn sammen med blant andre Dimplex, EWT og Siemens.


=== Direktører ===


==== Norsk Bøttefabrik/Nobø Fabrikker ====
1919–1938: Leif Arnesen
1938–1962: Ingemann Torp
1962–1985: Kåre I. Torp
1985–1988: Tore Castberg
1988–1992: Einar Øxnevad Hagen


==== Nobø Electro ====
1992–1995: Birger Hernes
1995–2005: Jon Myhre
2005–2007: Rune Johnsen


==== Glen Dimplex Nordic ====
2007–2010: Rune Johnsen
2010–2012: Inge Garshol
2012–2014: Geir Paulsen
2014–2020: Steen W. Reves
2020–d.d.: Espen Schønningsen


== Referanser ==


== Litteratur ==
Torp, Ingemann (1968). NOBØ Fabrikker A/S 1918–1968. Trondheim. 
Torp, Ingemann (1974). Fra dekksgutt til bedriftsleder. Erindringer og refleksjoner. Trondheim. 
Østby, Per (1991). En automatisk fabrikk? Bedriftsetablering i skjæringspunktet mellom vitenskap og industri. Universitetet i Trondheim.  [Arbeidsnotat]


== Eksterne lenker ==
(en) Nobø – kategori av bilder, video eller lyd på Commons 
«Historikk». Glen Dimplex Nordic. Arkivert fra originalen 9. mars 2010. 
«Nobø fabrikker AS». Strinda historielag. Arkivert fra originalen 13. juli 2021. Besøkt 13. juli 2021.